અમેરિકાના રાષ્ટ્રપતિ ડોનાલ્ડ ટ્રમ્પ અને ઉત્તર કોરિયાના નેતા કિમ જોંગ-ઉનની વચ્ચે પ્રથમ ઐતિહાસિક બેઠક પૂરી થઈ ગઈ છે. આ મીટિંગ ભારતીય સમય અનુસાર આશરે સવારે 6.30 વાગ્યે શરૂ થઈ હતી, જે આશરે 50 મિનિટ સુધી ચાલી. બંને નેતાઓની વચ્ચે આ મીટિંગ સિંગાપોર સ્થિત કપેલા રિસોર્ટમાં થઈ હતી. બેઠક બાદ બંને બાલ્કનીમાં સાથે બહાર આવતા દેખાયા. બેઠક શરૂ થતા પહેલાં બંનેએ ખૂબ ઊષ્માપૂર્ણ રીતે એકબીજાનું સ્વાગત કર્યું હતું અને હાથ મિલાવ્યા હતા. બેઠક બાદ ટ્રમ્પે કહ્યું કે, કિમની સાથે બેઠક ખૂબ સારી રહી અને સાથોસાથ વિશ્વાસ વ્યક્ત કર્યો કે તે અને કિમ મોટી સમસ્યા કે મુશ્કેલીની ઉકેલી શકે છે. તેમણે કહ્યું કે બંને નેતાઓ સાથે મળીને ખૂબ જ સફળતા પ્રાપ્ત કરી શકે છે અને એ પણ વિશ્વાસ વ્યક્ત કર્યો કે આવું એક દિવસ ચોક્કસ થશે.